17-jarige reeksverkragter lank tronk toe(Argieffoto) ’n 17-jarige seun is tot 30 jaar tronkstraf gevonnis nadat hy op drie aanklagte van verkragting skuldig bevind is. Kol. Dimakatso Sello, polisiewoordvoerder, het gesê die tienerseun is glo die jongste gedokumenteerde reeksverkragter in die land se geskiedenis. Hy was net 15 jaar oud toe hy drie seuns in 2020 in afsonderlike voorvalle in die Katlehong-township naby Johannesburg verkrag het. Volgens Sello was die tienerseun se slagoffers tussen agt en 10 jaar oud tydens die voorvalle. Genl.maj. Girly Mbele, waarnemende provinsiale kommissaris, het die swaar vonnis verwelkom en die ondersoekbeampte geprys. “Die vonnis wat die 17-jarige veroordeelde reeksverkragter opgelê is, is ’n bittersoet sukses. “Ons meedoënlose pogings om die vinnig toename in seksuele misdrywe te takel sal die gemeenskappe se geloof in die Suid-Afrikaanse Polisiediens herstel,” het Mbele gesê.